Μπακαλιάρος με χόρτα τσιγαριαστά
Τι ιδανικό πιάτο για την μικρή διακοπή της νηστείας της Σαρακοστής, συνήθως με μπακαλιάρο. Η συνταγή είναι της οικογένειας Μαρκοπούλου από τη Φολόη Ηλείας.
800-1.000 γρ. φιλέτο παστού μπακαλιάρου, ξαρμυρισμένο*, σε κομμάτια-μερίδες, 2 ξερά κρεμμύδια, ψιλοκομμένα, 2 σκελίδες σκόρδο, ψιλοκομμένες, 2 φρέσκα κρεμμυδάκια, ψιλοκομμένα, 2 κουτ. σούπας ψιλοκομμένος άνηθος, 2 κουτ. σούπας ψιλοκομμένος μάραθος, τα φύλλα από 1 κλωνάρι φρέσκο βασιλικό, ψιλοκομμένα, 1/2 μάτσο μαϊντανός, ψιλοκομμένος, 1 κιλό ανάμεικτα αρωματικά χόρτα, όπως μυρώνια, καυκαλήθρες, λάπαθα κ.ά., καλά πλυμένα, στραγγισμένα και ψιλοκομμένα, 2 ντομάτες, ψιλοκομμένες, 1 κουτ. σούπας πελτές ντομάτας, 1/2 κουτ. γλυκού πάπρικα καυτερή, 1/2 κουτ. γλυκού κουρκουμάς, 1 κουτ. γλυκού πάπρικα γλυκιά, 120 ml ελαιόλαδο, αλάτι (λίγο γιατί, αν και ξαλμυρισμένος, ο μπακαλιάρος παραμένει σχετικά αλμυρός)
Για τον μπακαλιάρο με χόρτα τσιγαριαστά, ξεπλένουμε τον μπακαλιάρο και τον στραγγίζουμε. Σε μια φαρδιά κατσαρόλα ζεσταίνουμε το ελαιόλαδο σε μέτρια φωτιά και σοτάρουμε τα ξερά κρεμμύδια για 2-3 λεπτά, μέχρι να μαλακώσουν. Προσθέτουμε το σκόρδο και σοτάρουμε για 1 λεπτό. Έπειτα ρίχνουμε όλες τις πρασινάδες και τα μυρωδικά και ανακατεύουμε 2-3 λεπτά, να λαδωθούν καλά και να μειωθεί ο όγκος τους. Προσθέτουμε τις ντομάτες και αφήνουμε τα υλικά να πάρουν μία βράση. Χαμηλώνουμε τη φωτιά και σιγομαγειρεύουμε για περίπου 15 λεπτά, με σκεπασμένη την κατσαρόλα, χωρίς να προσθέσουμε κάποιο υγρό, αφού τα χόρτα θα βγάλουν τα υγρά τους. Ρίχνουμε στην κατσαρόλα τον πελτέ και τα μπαχαρικά, ανακατεύουμε και τακτοποιούμε επάνω στα υλικά τον μπακαλιάρο. Χωρίς να ανακατέψουμε, μαγειρεύουμε για άλλα 15 λεπτά, μέχρι να γίνει το ψάρι και να μείνει μια δεμένη σάλτσα. Αλατίζουμε με προσοχή, αποσύρουμε από τη φωτιά και σερβίρουμε.Τον ξεπλένουμε επιμελώς σε τρεχούμενο νερό να φύγει το πολύ αλάτι, τον βάζουμε σε μια λεκάνη με κρύο νερό και τον αφήνουμε για 48 ώρες, αλλάζοντας το νερό κάθε 4-6 ώρες ή όσο συχνότερα μπορούμε.
Διάφορα χόρτα εποχής,Μπακαλιάρος,25η Μαρτίου